สศค.เผย7เดือนขาดดุลเงินสด2.93แสนล.
คลังชี้ 7 เดือนขาดดุลเงินสด 2.93 แสนล้านบาท แต่ยังเชื่อมั่นผลจัดเก็บรายได้ยังเข้มแข็งทำให้การฟื้นฟูเศรษฐกิจยังมั่นคง
26 พ.ค. 2553

คลังชี้ 7 เดือนขาดดุลเงินสด 2.93 แสนล้านบาท แต่ยังเชื่อมั่นผลจัดเก็บรายได้ยังเข้มแข็งทำให้การฟื้นฟูเศรษฐกิจยังมั่นคง
นายสาธิต รังคสิริ  ผู้อำนวยการสำนักงานเศรษฐกิจการคลัง (สศค.) กล่าวว่า ฐานะการคลังของรัฐบาลตามระบบกระแสเงินสดในช่วง 7 เดือนแรก ปีงบประมาณ 2553 ว่ารัฐบาลมีรายได้สูงกว่าช่วงเดียวกันปีที่แล้วถึง 28.4% โดยเป็นผลจากการที่เศรษฐกิจฟื้นตัวอย่างต่อเนื่อง เห็นได้จากผลการจัดเก็บภาษีบนฐานการบริโภคและการนำเข้า โดยภาษีที่จัดเก็บได้เพิ่มขึ้นมาก ได้แก่ ภาษีสรรพสามิตน้ำมัน ภาษีมูลค่าเพิ่ม ภาษีสรรพสามิตรถยนต์ และอากรขาเข้า 
นอกจากนี้ รัฐบาลมีรายได้เพิ่มเติมจากการรับโอนเงินยึดทรัพย์ของ พ.ต.ท. ทักษิณ ชินวัตร จำนวน 49,016 ล้านบาท
ในขณะที่มีการเบิกจ่ายเงินงบประมาณทั้งสิ้น 1,079,542 ล้านบาท ส่งผลให้ดุลเงินงบประมาณขาดดุล 239,472 ล้านบาท เมื่อรวมกับการขาดดุลเงินนอกงบประมาณ 54,042   ล้านบาท ส่งผลให้ขาดดุลเงินสดรวม 293,514 ล้านบาท และรัฐบาลได้กู้เงินเพื่อชดเชยการขาดดุล 175,572 ล้านบาท ทำให้รัฐบาลขาดดุลเงินสดหลังกู้ทั้งสิ้น 117,942 ล้านบาท โดยมีเงินคงคลัง ณ สิ้นเดือนเมษายน 2553 จำนวน 175,893 ล้านบาท
“แม้ว่าเหตุการณ์ความไม่สงบทางการเมืองที่เกิดขึ้นจะส่งผลกระทบต่อการจัดเก็บรายได้ในช่วงที่เหลือของปี แต่จากผลการจัดเก็บรายได้ในช่วงที่ผ่านมา ประกอบกับฐานะเงินคงคลังที่เข้มแข็ง จึงมั่นใจได้ว่ารัฐบาลจะสามารถดำเนินบทบาทในการฟื้นฟูเศรษฐกิจในช่วงที่เหลือของปีงบประมาณ ควบคู่ไปกับการรักษาระดับฐานะการคลังให้มีความมั่นคงต่อไป”